Kolisi net gewaarsku oor kopstamp teen Skotland | Maroela Media
Siya Kolisi – net gewaarsku. (Foto GB Jordaan)
Kolisi het Maandag 'n skorsing vrygespring nadat hy 'n teenstander wat op die grond gelê het, met sy agterkop gestamp het toe hy vasgehou is.
Hy is net deur die uitwysbeampte, David Pelton van die VSA, gewaarsku.
Só 'n waarskuwing word volgens Wêreldrugby se regulasie 17 uitgereik vir oortredings wat net duskant die drumpel van rooikaartoortredings is. Dit sal egter wel op die speler se dissiplinêre rekord aangeteken word.
Dié beslissing beteken dat Kolisi nie 'n tugverhoor hoef deur te maak wat tot 'n skorsing kon lei nie.
Die voorval is nie deur die skeidsregter, die twee assistentskeidsregters of die televisieskeidsregter raakgesien nie.
♦ Pelton het beslis dat daar versagtende omstandighede is wat nie 'n rooikaart en dus uitwysing en 'n tugverhoor regverdig nie.
Die feit dat Kolisi deur die teenstander, die Skotse senter Pete Horne, vasgehou is en daardeur nie weer by die spel kon aansluit nie, en ook dat Kolisi sy teenstander skrams en nie met volle geweld aan die kant van sy kop getref het nie, was die grondslag vir dié besluit.
♦ Vir die Springbokke is dit goeie nuus. Hul kaptein het Saterdag teen Skotland een van sy beste toetse nóg gespeel en sy afwesigheid sou die balans van die effektiewe lostrio teen Skotland ongetwyfeld versteur het.